Chevrolet Corvette

Chevrolet Corvette er en sportsbil produsert av Chevrolet-divisjonen i det amerikanske bilkonsernet General Motors. Modellen har blitt produsert gjennom syv generasjoner. Den første modellen, som var en kabriolet, ble utformet av Harley Earl og introdusert på utstillingen GM Motorama i 1953 som en konseptbil. Myron Scott navnga bilen etter det lett-manøvrerbare mindre krigsskipet korvett. Opprinnelig ble de produsert i Flint i Michigan og i St. Louis i Missouri, mens dagens Corvette blir produsert i Bowling Green i Kentucky og er den offisielle sportsbilen i delstaten Kentucky. National Corvette Museum ligger også i samme by.

Corvette har blitt brukt som safety car i Indianapolis 500 ved 12 anledninger.

C1 (1953-1962)  
Corvetten var designet av Harley Earl for å konkurrere med Jaguar XK 120, og var lenge kjent som «Amerikas eneste sportsbil». Denne første generasjonen hadde en rekke-sekser på 150 hestekrefter. V8 kom i 1955.

C2 (1963-1967) 

Den andre generasjonen Corvette kom i 1963. Nå var karosseriet forandret til en mer firkantet fasong. Modellen heter da Corvette Sting Ray, den hadde delt bakrute, eller Split Window. Denne varte bare ett år, og fra 1964 var det en hel bakrute. I 1963/64 ble den bare levert med en 327 kubikktommers small block V8 på fra 250 til 360 hestekrefter (1963 med innsprøytningsmotor) og 375 hestekrefter (1964/65 med innsprøytningsmotor).

Skivebremser på alle fire hjulene kom standard fra 1965, i tillegg til diverse ekstrautstyr som sidepipes og 396 kubikktommers (6,5 liter) big block V8 motor på 425 hestekrefter. 

I 1966 kom det en enda større motor på 427 kubikktommer (7,0 liter) i flere varianter opp til 450 hestekrefter. I 1967 kom en 427 kubikktommer med utstyrskode L88, produsert i bare 20 eksemplarer, og denne modellen er svært ettertraktet blant samlere, som må ut med mer enn 600 000 dollar for et slikt eksemplar.

C3 (1968-1982) 

Den tredje generasjonen Corvette ble inspirert av designet fra konseptbilen Mako Shark II. I 1969 forstørret GM smallblock-motoren til 5,7 liter. I 1970 ble bigblocken også utvidet, denne til 7,4 liter og 425 hestekrefter i 1972.

Motoreffektekten ble nå redusert. En av årsakene var at man måtte bytte målemetoden for effekt fra SAE Gross til SAE Net, men det var egentlig på grunn av det nye miljøfokuset. I 1975 ble den største motoren levert med 205 hestekrefter.

I 1973 ble den krommede støtfangeren foran byttet ut med urethane av trafikksikkerhetsmessige årsaker i USA.

C4 (1983-1996) 
C4 var en helt ny bil, og man hadde i utviklingsarbeidet fokusert på kjøreegenskapene.

ZR-1 
Denne modellen hadde overliggende kamaksler og 32 ventiler, som ble utviklet av Lotus. Fra starten av 1990 til 1992 ble bilen levert med 375 hestekrefter, og fra 1993 til 1995 var effekten 405 hestekrefter. ZR-1 var en av datidens raskeste standardbiler helt til motoreffekten ble dempet ned i 1995.

Grand Sport 
Grand Sport (GS) kom i 1996 for å markere at C4 ikke skulle produseres mer. Navnet ble tatt fra en av Corvette konseptbilene fra 1963. Det ble produsert 1 000 GS Corvetter, 810 coupéer og 190 cabrioleter. Den kunne bare kjøpes i fargen blå med hvit fartstripe og et rødt felt over venstre hjul. Denne versjonen hadde 330 hestekrefter i stedet for de øvrige modellene fra samme år som hadde 300.

Speedster 
Denne ble lagd i 1991 og var ment å utkonkurrere ZR-1. Motoren var en 5,7 liter L98 V8 med dobbel turbo og en toppfart på 296 km/h. Den hadde 6-trinns manuell girkasse og kun 50 biler ble bygget.

C5 (1997-2004)  
Den femte generasjonen av Corvette ble produsert fra 1997–2004, og hadde radikale produksjonsforandringer. Den hadde et hypermoderne chassis i aluminium, og girkassen var flyttet bak og integrert i bakakselen.
Corvettens femtiårsjubileum ble feiret av 15 000 tilreisende Corvetteentusiaster den 20. -21. juni 2003 i Nashville, Tennessee med en gigantisk Corvetteutstilling i National Corvette Museums regi. En spesiell jubileumsutgave av Corvette ble også solgt.

C6 (2005-2013)  
C6 hadde ikke så mange forandringer som C5 hadde, bortsett fra at vippelyktene var byttet ut med vanlige lykter.

C7 (2014-2019) 
Før C7 ble introdusert hadde det blitt diskutert versjoner med midtmontert motor. Det ble valgt frontmontert motor og bakhjulstrekk slik Corvetten alltid hadde hatt blant, annet for å holde kostnadene nede. 2014 Chevrolet Corvette kom med LT1 6.2 L V8 med 455 hk eller 460 hk med sports eksos(ekstra utstyr). Motoren er av GMs nye generasjons small block serie og har direkte innsprøytning, variabel ventil styring og aktiv drivstoff styringssystem. Girkassene som blir levert er enten 7 trinns manuelle eller en 8 trinns automat med hendler bak rattet. I 2015 ble Corvette ZO6 introdusert. Den kommer med en LT4 6.2 kompressorladet V8 med 650 hk. I tillegg til at Corvette hardtop blir levert med et avtakbart tak, kommer ZO6 for første gang som cabriolet og med automat.

På denne generasjonen av Corvette er navnet "Stingray" tatt tilbake. Det ble opprinnelig brukt imellom 1963 til 1967 på C2 Corvette som "Sting Ray" og senere brukt fra 1969 til 1976 på C3 Corvette som "Stingray".

C8 (2020-) 
Åttende generasjon Corvette ble lansert som coupé 18. juli 2019, og som cabriolet 2. oktober 2019. Corvette C8 er den første serieproduserte utgaven med midtplassert motor. Motoren er denne samme som i forrige generasjon, men ytelsen er økt til 490 hk og 8-trinns automat er eneste tilgjengelige girkasse.

Referanser

Eksterne lenker 
 
 Corvette Club Norway
 Club Corvette Sweden
 Club Corvette Denmark
 National Corvette Museum
 Bowling Green assemblyplant 
 Bilder Corvette meeting 2003 
 Bilder Corvette Summer Meeting 2007 
 Video : Corvette commercial (1953), 1 min 32 sec

Chevrolet-modeller
Sportsbiler
Bilmodeller introdusert i 1953